Lis gnovis di chescj dîs, pal plui, a fasin vignî i sgrisui. Però a’nd è almancul dôs che a tocjin il Friûl e che o podìn calcolâlis tant che buinis.
La prime e je di sù par jù une setemane indaûr, cuant che al è saltât fûr che Edipower al à rinunciât in maniere definitive al so progjet di dopleâ la centrâl idroeletriche di Somplât. Cuintri di chel progjet, che al varès condanât a muart il Lât di Cjavaç cence nancje puartâ zovaments di cualchi sorte ae popolazion, i comitâts a vevin metût in vore iniziativis e mobilitazions. A son stâts propit chei che a àn mandât ator la buine gnove de decision dai aministradôrs di Edipower, cemût che si pues lei achì.
La seconde e tocje la tutele des minorancis, i dirits linguistics e in particolâr la lenghe furlane. La Cort Costituzionâl, cu la sô sentence numar 215 dai 18 di Lui, e à sclarît che no à nissune fonde juridiche la distinzion tra minorancis di serie A e minorancis di serie B, fate indenant de bande cussì clamade “spending review” un an indaûr.
Che il proviodiment fat bon dal Guvier Monti, là che si fevelave, di une bande, di minorancis “di lingua madre straniera” e, di chê altre, di comunitâts definidis daûr dal ûs di “particolari dialetti” e fos une robe cence mani e cence sens, di plui ponts di viste, al jere za clâr in chê volte.
Cumò no son plui dubis: la cuistion e je sclaride ancje ta chest comunicât dal Comitât/Odbor/Komitaat/Comitato 482.
cumò si à di movisi in maniere consecuente, visantsi che no je tant une cuistion di puescj di dirigjent scolastic.
La indicazion d sostance che e rive de sentence de Cort Costituzionâl e je clare: si à di movisi par meti in vore pardabon e par ben la legjislazion di tutele che in tancj cjamps – e in particolâr ta chel de scuele – e esist dome su la cjarte (e tancj no rivin nancje a leile alì…).
fur_Latn fur_Latn fur_Latn fur_Latn fur_Latn fur_Latn fur_Latn